Chihande 36: Mwanangombe waUlu
MAMA yami! Vatu vanakulinga ikaha? Vali nakulifukula kumwanangombe! Mwomwo ika?
Mose hakushimbula kupili, vatu ngwavo: ‘Katwatachikijile vinamuwane Moseko. Tutengenu kalunga waulu uze mwatulovola mulifuchi lino.’
Yaya yaMose, Alone, ngwenyi ‘Chamwaza. Zulenu tupata twenu twaulu, munguneheletwo.’ Vatu hikuzula, kaha Alone mwavazuzulula nakuvatenga mwanangombe waulu. Jino vatu ngwavo: ‘Ou ikiye Kalunga ketu, uze atulowele muEjipitu!’ VaIsalele hikulinga chiwanyino, nakulemesa mwanangombe waulu.
Yehova napihilila hakuchimona, ngocho mwalweza Mose ngwenyi: ‘Yako, suluka. Vatu vanakulinga vyuma vyakuhuka. Vanavulyama jishimbi jami nakulifukula kumwanangombe waulu.’
Mose mwasuluka washi hapili. Hakuheta kwakamwihi, himwalimwena nameso kapu. Vatu vanakwimba nakukina kumwanangombe waulu! Mose hikupihilila nakumbila malolwa avali apwile najishimbi, kaha nawapazuka mutuvihanda twatuvulu. Kumbata mwanangombe waulu nakumuzuzulula. Hikumutwa jino nge lukungu.
Vatu vanalingi chuma chachipi chikuma. Mose hikutuma malunga vamwe vambate jipoko jamikwale. Mose ngwenyi: ‘Vatu vavapi vaze valemesanga mwanangombe waulu vatela kufwa.’ Malunga kana hikujiha vatu 3,000! Kutalechi kacheshi nakusolola nge twatela kulemesa kaha Yehova, kuzomboka tulunga vamakuliko nyi?
Kulovoka 32:1-35.
Vihula
- Vyuma muka vali nakulinga vatu hamuvwimbimbi, kaha mwomwo ika?
- Mwomwo ika Yehova apihililile, kaha Mose alingile ika omu amwene vyuma vapwile nakulinga vatu?
- Mose alwezele malunga vamwe valinge vyuma muka?
- Vyuma muka natulinangula hamujimbu kanou?
Vihula vyakuhakilako
- Tanga Kulovoka 32:1-35
Mujimbu kana wasolola ngachilihi omu Yehova amona vatu vaze veji kufutulanga kwitava chamuchano nechi chamakuli? (Kulo. 32:4-6, 10; Koli. 1, 10:7, 11)
Vyuma muka vatela kulinangulaho vaka-Kulishitu omu navasakulanga vilika vyakulihizumuna vyakufwana nge kwimba myaso nakukinakina? (Kulo. 32:18, 19; Efwe. 5:15, 16; Yowa. 1, 2:15-17)
Muyachi wavaLevi wahana ngachilihi chakutalilaho chamwaza chakupwa vaka-kwoloka? (Kulo. 32:25-28; Samu 18:25)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn plt_Latn cjk_Latn mri_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn